**Spojená škola de La Salle** je vzdelávacia inštitúcia školských bratov nachádzajúca sa na Čachtickej ulici v Bratislave, v mestskej časti Rača. Tvoria ju dve organizačné zložky – Základná škola sv. Jána de La Salle a Gymnázium školských bratov (GŠB). V súčasnosti je riaditeľom školy Mgr. Jacek Chaciński.

História školy
--------------

Základná škola na Detvianskej ulici bola založená v roku 1991, vyučovať sa začalo 5. septembra. Pomenovanie dostala podľa sv. Jána Krstiteľa de La Salle, ktorý je zároveň aj jej patrónom. V roku 1993 vznikol po pripojení gymnázia jeden organizačný celok – *Spojená škola de La Salle*.

### Ján de La Salle

Sv. Ján Krstiteľ de La Salle (30. apríl, 1651 – 7. apríl, 1719) bol kňaz, doktor teológie a zakladateľ ľudovej školy pochádzajúci z bohatej francúzskej šľachtickej rodiny v Remeši. Svoju činnosť zameral na výchovu a vzdelávanie chudobných detí. Jeho celoživotným poslaním bolo evanjelizovať a sprevádzať mladých v ich osobnostnom raste, spoznávaní viery a seba samých v prostredí školskej komunity. 

V roku 1680 vytvoril prvú komunitu bratov – učiteľov, neskôr známu ako *Spoločenstvo školských bratov*. V roku 1685 zriadil v Remeši prvý učiteľský seminár, v ktorom sa vzdelávali budúci vidiecki učitelia. O rok neskôr otvoril podobný seminár v Paríži. V oboch sa vyučovalo zdarma. Následne zakladal odborné a technické školy aj učiteľské ústavy. Zrušil fyzické tresty v školstve a urobil materský jazyk základom vyučovania (namiesto dovtedajšej latinčiny).

Zomrel v Rouene v roku 1719. Pápež Lev XIII. ho v roku 1888 blahorečil a v roku 1900 vyhlásila Cirkev Jána de La Salle za svätého, neskôr v roku 1950 za patróna kresťanských učiteľov a vychovávateľov.

Od 17. novembra 2018 do 31. decembra 2019 trval jubilejný rok venovaný sv. Jánovi de La Salle. V tomto období si prostredníctvom osláv členovia inštitútu a celej lasalliánskej komunity pripomenuli 300-té výročie smrti svojho zakladateľa.

### Školskí bratia

Komunita vytvorená Jánom de La Salle vo Francúzsku pôsobila až do Veľkej francúzskej revolúcie, kedy bola počas prenasledovania Cirkvi zrušená. Školskí bratia odišli do susedných štátov i do zámoria, kde sa naďalej venovali svojmu poslaniu.

Koncom 19. storočia spoločenstvo školských bratov započalo svoje pôsobenie i na území bývalého Rakúsko-Uhorska. Prví školskí bratia prišli na Slovensko v roku 1899 do Urmína (dnešných Mojmíroviec) pri Nitre. V roku 1924 začali vyučovať na Učiteľskom ústave v Spišskej Kapitule, kam ich pozval biskup Ján Vojtaššák. Celkovo pôsobili školskí bratia na Slovensku na 13 rôznych miestach. V máji roku 1950 bola rehoľa zlikvidovaná.

Inštitút obnovil svoju činnosť na Slovensku 9. februára 1991 vytvorením rehoľnej komunity v bratislavských Rusovciach.

Dnes vyše 6000 bratov vychováva mládež v 86 krajinách sveta. V súčasnosti riadia vyše 2000 školských ustanovizní (od materských škôl po univerzity), kde svoje vzdelanie nadobúda približne 950000 žiakov a študentov. S bratmi spolupracuje približne 50000 vychovávateľov a spolupracovníkov. Túto výchovnú činnosť vykonávajú pre všetky sociálne vrstvy so zvláštnou pozornosťou pre tých najchudobnejších.

Výučba
------

Škola poskytuje základné a stredné vzdelanie (osemročné gymnázium), v rámci ktorého formuje žiakov po stránke rozumovej, kultúrnej, náboženskej a odbornej pomocou programových systémov prispôsobených ich potrebám. Vo výučbe je zahrnuté aktívne výučovanie cudzích jazykov (anglického, francúzskeho, nemeckého), budovanie kolektívneho ducha, úcty a rešpektu u žiakov, výchova v kresťanskom duchu a uplatňovanie lasallianských zásad vzdelávania mládeže. Študenti školy sa taktiež pravidelne zapájajú do rôznych predmetových olympiád.

### CLIL

**C**ontent and **L**anguage **I**ntegrated **L**earning (skrátene *CLIL*) je duálne vzdelávanie, metóda zameraná na výučbu cudzích jazykov formou sekundárneho získavania poznatkov a schopností v rámci výučby štandardných predmetov na prvom stupni základnej školy (matematika, výtvarná výchova, anglický jazyk) a školského klubu detí. Žiaci sa učia myslieť v cudzom jazyku, budujú si slovnú zásobu a rozvíjajú svoje kompetencie a schopnosť pohotovo reagovať v tomto jazyku.

Medzi ciele metódy CLIL patria: 

* zdokonaľovanie jazykových schnopností
* uplatňovanie nadobudnutých vedomostí v praxi
* motivácia k štúdiu cudzích jazykov
* navýšenie času vzdelávania v cudzom jazyku bez navýšenia časovej dotácie na hodiny cudzieho jazyka
* nadobudnutie mimoučebnicových poznatkov

### SFUMATO

*SFUMATO* je vyučovacia metóda zameraná na zdokonaľovanie čítania pomocou aplikovania tzv. "techniky splývavého čítania". Tá využíva nadväznosť vnemov – zraku, hlasu a sluchu. Nástrojom výučby tejto metódy je vytváranie dokonalých zrakových a sluchových obrazov, ktoré umožňujú prepojenie obrazu, hlasu a slova.

### Medzinárodná družba

Spolupráca so školami vo Francúzsku (Saint-Étienne; Paray-le-Monial) a v Rakúsku (Viedeň) formou výmenných a študijných pobytov a vzájomných návštev.

Mimoškolské aktivity
--------------------

V budove gymnázia sa nachádza pracovisko Súkromnej základnej umeleckej školy, ktorá poskytuje možnosť umeleckého vzdelávania v hudobnom, tanečnom, výtvarnom a literárno-dramatickom odbore.

### Lasalliánsky fest

Začiatkom júna organizuje škola každý rok, na počesť svojho patróna sv. Jána de La Salle, tradičný *Lasalliánsky fest*. Súčasťou tohto podujatia sú talentové vystúpenia žiakov, rôzne súťaže pre deti a program pre rodičov a priateľov školy.

### DofE

Škola je zapojená do projektu *Medzinárodná cena vojvodu z Edinburghu* (skrátene *DofE*) podporovaného britskou kráľovskou rodinou. Je to medzinárodne uznávaný program, ktorý prostredníctvom plnenia stanovených cieľov v štyroch rôznych oblastiach (šport, talent, dobrovoľníctvo a dobrodružná expedícia) rozvíja osobnosti mladých ľudí.

### Iné aktivity

* Medzinárodný festival horských filmov – výročný filmový festival v Poprade
* Kľúč od pevnosti Stará Ľubovňa – medzinárodná súťaž v štýle *Pevnosti Boyard* pre študentov stredných škôl na hrade v Starej Ľubovni
* benefičné stretnutie priateľov Spojenej školy de La Salle organizované členmi občianskeho združenia *Lasallian*
* zimný lyžiarsky výcvik
* Valentínsky ples
* mimoškolské krúžky
* tematické dni (deň v školských tričkách, športový deň …)
* návšteva divadelných predstavení, besiedok, prezentácií a výstav
* charitatívne zbierky a činnosti v prospech núdznym (na Slovensku i v zahraničí)
	+ projekt podpory vzdelávania Pygmejov v Kamerune
	+ projekt *Adopcia na diaľku* – podpora detí na Haiti

Známi absolventi
----------------

* Michal Drotován – starosta mestskej časti Bratislava-Rača

Dopravné spojenie
-----------------

* Detvianska
	+ 
	+

Referencie
----------

1. 1 2 3  
 *Sieť škôl a školských zariadení Slovenskej republiky (časť: cirkevné školy a školské zariadenia)* [online]. Ministerstvo školstva, vedy, výskumu, vývoja a mládeže Slovenskej Republiky, [cit. 2024-02-25]. S. 28. Dostupné online.
2. ↑  
 *Správa o výchovno-vzdelávacej činnosti, jej výsledkoch a podmienkach za školský rok 2022/2023* [online]. Spojená škola de La Salle, 2023-10-10, [cit. 2024-02-25]. Dostupné online.
3. ↑  
 *Inštitút na Slovensku* [online]. Spojená škola de La Salle, [cit. 2024-02-25]. Dostupné online.
4. ↑  
 *Inštitút vo svete* [online]. Spojená škola de La Salle, [cit. 2024-02-25]. Dostupné online.
5. ↑   *Osobnosti inštitútu* [online]. Spojená škola de La Salle, [cit. 2024-02-25]. Dostupné online.
6. ↑   *Ján de La Salle, kňaz, zakladateľ rehole Školských bratov* [online]. Životopisy svätých, [cit. 2024-02-25]. Dostupné online.
7. ↑   *300LaSalle* [online]. Spojená škola de La Salle, [cit. 2024-02-25]. Dostupné online.
8. ↑   *Ciele lasaliánskej výchovy* [online]. Spojená škola de La Salle, [cit. 2024-02-25]. Dostupné online.
9. ↑   *Metóda CLIL* [online]. Spojená škola de La Salle, [cit. 2024-02-25]. Dostupné online.
10. ↑  JANEKOVÁ, Viktória. *Využitie CLIL metódy v primárnom vzdelávaní* [online]. Metodicko-pedagogické centrum, Ševčenkova 11, [cit. 2024-02-25]. Dostupné online.
11. ↑   *Metóda SFUMATO* [online]. Spojená škola de La Salle, [cit. 2024-02-25]. Dostupné online.
12. ↑  JABCZUNOVÁ, Zuzana. *Inovatívna metóda vyučovania čítania SFUMATO* [online]. Metodicko-pedagogické centrum, Ševčenkova 11, [cit. 2024-02-25]. Dostupné online.
13. ↑   *Cudzie jazyky a partnerstvá* [online]. Spojená škola de La Salle, [cit. 2024-02-25]. Dostupné online.
14. ↑  
 *Mimoškolské aktivity* [online]. Spojená škola de La Salle, [cit. 2024-02-25]. Dostupné online.
15. ↑   *Kontakt* [online]. SZUŠ, Osloboditeľská 27, [cit. 2024-02-25]. Dostupné online.
16. ↑   *O škole* [online]. SZUŠ, Osloboditeľská 27, [cit. 2024-02-25]. Dostupné online.
17. ↑  
 *Školy* [online]. The Duke of Edinburg's International Award Slovakia, [cit. 2024-02-25]. Dostupné online.
18. ↑   *Michal Drotován – príbehy našej školy* [online]. Spojená škola de La Salle, [cit. 2024-02-25]. Dostupné online.
19. ↑   *Vedenie mestskej časti* [online]. Mestská časť Bratislava-Rača, [cit. 2024-02-25]. Dostupné online.
20. ↑  
 *Zastávka Detvianska* [online]. imhd.sk, [cit. 2024-02-25]. Dostupné online.

Externé odkazy
--------------

* Oficiálna internetová stránka školy